En utilfreds patient skabte kaos hos lægepraksis, efter han blev rasende over, at der ingen tolk var til stede.

En mand er ved 15-tiden blevet anholdt af Nordjyllands Politi, efter han mistede besindelsen i en lægekonsultation på Budolfi Plads i Aalborg. - I raseri over at der ikke var en tolk til stede til hans undersøgelse, greb han ud efter en pulverslukker, som han tømte i ansigtet på personalet og ud i lokalet, fortæller Poul Badsberg, vagtchef ved Nordjyllands Politi. Manden er anholdt og vil blive sigtet for både vold og hærværk. - Vi har desuden tilkaldt en anden læge for at sikre os, at den 30-årige mand er ok, uddyber vagtchefen. Ingen personer kom alvorligt til skade ved hændelsen.